**Dragon 2** (ka **Crew Dragon** ja **Dragon V2**; varem **DragonRider**) on SpaceX-i mehitatud kosmoselaev, mis on varustusmissioone teenindava Dragoni edasiarendus. Dragon 2-l on neli komplekti SuperDraco rakettmootoreid, mida saab kasutada hädaolukorras stardi katkestamisel ja potentsiaalselt ka maandumisel. Lisaks on sellel suuremad aknad, uued pardaarvutid ja avioonika ning ümberehitatud päikesepaneelid ja kere.

Kosmoselaeva esitleti avalikkusele 29. mail 2014. Esimene mehitamata katselend Rahvusvahelisse kosmosejaama (ISS) startis 2. märtsil 2019 ja põkkus järgmisel päeval ISS-iga.

NASA-ga sõlmitud lepingu kohaselt korraldab SpaceX ISS-i kuni kuus mehitatud lendu. Augustis 2018 teatas NASA, et Dragon 2 esimese mehitatud lennu meeskonda kuuluvad Robert Behnken ja Douglas Hurley.

Katselennud
-----------

### Mehitamata katselend

Dragon 2 Crew Dragon Demo-1 järel maandumas Atlandi ookeani
 *Pikemalt artiklis Crew Dragon Demo-1*
Dragon 2 mehitamata katselend startis 2. märtsil 2019 ja saabus Rahvusvahelisse kosmosejaama 3. märtsil. Kosmoselaev oli jaamaga põkkunult 4 päeva ja naasis 8. märtsil Maale. Kapslit juhtis kogu missiooni vältel pardaarvuti ning missiooni ajal testiti automaatset jaamale lähenemist ja põkkumist ning jälgiti kapsli elutagamissüsteemide tööd. 

Kapslit plaaniti missiooni järel taaskasutada veel ühel mehitamata katselennul. Kapsel hävis 20. aprillil 2019 plaanipärasel tagavaramootorite katsetusel, kui lekkiv kütuseklapp põhjustas kapsli plahvatuse. SpaceX projekteeris kütuseklapi ümber, kuid kapsli hävimise tõttu tekkis katsetustesse viivitus ja seetõttu tuli mehitatud katselend edasi lükata.

### Mehitatud katselend

Behnken ja Hurley Dragon 2 pardal
 *Pikemalt artiklis Crew Dragon Demo-2*
Dragon 2 esimese mehitatud katselennu meeskonnaks määrati Robert Behnken ja Douglas Hurley. Katselend pidi esialgsete plaanide kohaselt startima 27. mail 2020, kuid halva ilma tõttu otsustati 16 minutit enne plaanitud starti see edasi lükata. Kapsel startis edukalt 30. mail ja põkkus järgmisel päeval rahvusvahelise kosmosejaamaga. See on esimene mehitatud missioon pärast Space Shuttle'i programmi viimast missiooni STS-135, mis startis Ameerika Ühendriikide pinnalt ja esimene kord, kui erafirma on kosmosesse saatnud mehitatud missiooni. Crew Dragon Demo-2 naasis Maale 2. augustil.

Viited
------

1. ↑  "Everything You Need to Know About SpaceX's Dragon 2 Crew Vehicle". *Inverse*. Vaadatud 29. oktoober 2017.
2. ↑  "NASA clears commercial crew contractors to resume work". *Spaceflight Now*. Vaadatud 29. oktoober 2017.
3. ↑  "Video: SpaceX saatis välja astronautidele mõeldud kosmosekapsli". *Postimees*. Vaadatud 2. märts 2019.
4. ↑  "SpaceX-i kapsel põkkus edukalt rahvusvahelise kosmosejaamaga". *ERR*. Vaadatud 2. märts 2019.
5. ↑  "NASA Orders SpaceX Crew Mission to International Space Station". *NASA*. Vaadatud 29. oktoober 2017.
6. ↑  "NASA reveals crews for first flights of commercial spaceships". *Spaceflight Now*. Vaadatud 4. august 2018.
7. ↑  "Explosion that destroyed SpaceX Crew Dragon is blamed on leaking valve". *CBS News*. Vaadatud 1. juuni 2020.
8. ↑  "Video: SpaceX-i mehitatud kosmoselaev põkkus rahvusvahelise kosmosejaamaga". *ERR Novaator*. Vaadatud 1. juuni 2020.
9. ↑  "SpaceX finally sent humans to space. What happens next?". *Vox*. Vaadatud 1. juuni 2020.

Välislingid
-----------

* Dragon 2 – pildid, videod ja helifailid Wikimedia Commonsis